नताशा रोमनॉफ़ (मार्वल सिनेमैटिक यूनिवर्स)
नताशा रोमनॉफ़ (अंग्रेज़ी: Natasha Romanoff) मार्वल सिनेमैटिक यूनिवर्स (एमसीयू) की फ़िल्म और टेलीविज़न शृंखला का एक काल्पनिक चरित्र है। इसे मुख्य रूप से स्कार्लेट जोहानसन द्वारा निभाया गया है। यह इसी नाम के मार्वल कॉमिक्स चरित्र, जिसे ब्लैक विडो भी कहा जाता है पर आधारित है। रोमनॉफ़ को एक विशेषज्ञ जासूस और लड़ाकू के रूप में दर्शाया गया है, जिसे बचपन से ही रेड रूम में केजीबी हत्यारा बनने के लिए प्रशिक्षित किया जात है। उसका जासूस होना उसे शील्ड (S.H.I.E.L.D) संगठन के नज़र में ला देता है। शील्ड एजेंट क्लिंट बार्टन को उसे मारने के लिए भेजा जाता है, लेकिन क्लिंट उसकी जान बख़्श देता है और उसे संगठन में शामिल करवा देता है। रोमनॉफ़ को सबसे पहले आयरन मैन 2 (2010) में पेश किया गया था और वह एमसीयू का एक मुख्य चरित्र बन गई। अब तक रोमनॉफ़ का किरदार नौ फिल्मों में दिखाई दिया है, जिसमें ब्लैक विडो (2021) उनकी आखिरी फ़िल्म थी। जोहानसन के रोमनॉफ़ के किरदार को दर्शकों द्वारा सराहा गया।